**נייג'ל קנדי** (באנגלית: **Nigel Kennedy**;‏ נולד ב-28 בדצמבר 1956), כנר וויולן יהודי בריטי וירטואוזי המנגן מוזיקה קלאסית, מוזיקת רוק וג'אז.

משפחתו וצעירותו
---------------

קנדי נולד למשפחת מוזיקאים מקצועיים ממוצא אירי ויהודי. סבו, לורי קנדי, היה צ'לן ראשי בתזמורת רשות השידור הבריטית. סבתו, דורותי, הייתה פסנתרנית ולימדה בין היתר את ילדיו של זמר האופרה אנריקו קארוזו. השניים השתקעו באוסטרליה, שם נולד אביו, 
ג'ון קנדי שהיה אף הוא צ'לן בתזמורת הפילהרמונית המלכותית תחת ניצוחו של תומאס ביצ'ם. ג'ון קנדי חי במשך מספר שנים באנגליה בעיר ברייטון עם הפסנתרנית סיליה סטונר. הוא עזב אותה וחזר לאוסטרליה בלא לדעת שהיא הרה. הבן, נייג'ל קנדי, הכיר את אביו רק כאשר מלאו לו 11.

קריירה מוזיקלית
---------------

קנדי היה מוזיקאי מוכשר כבר בגיל צעיר. הוא למד מוזיקה קלאסית אצל יהודי מנוחין ודורותי דיליי וג'ז אצל סטפן גרפלי בבית הספר למוזיקה ג'וליארד. בגיל 16 הזמין אותו גרפלי למסע הופעות בקרנגי הול בניו יורק, בניגוד לדעת מוריו האחרים, שביקשו לראות אותו מפתח קריירה קלאסית שמרנית יותר. 

ב-1984 הקליט את אלבום הסולו הראשון שלו, הקונצ'רטו לכינור מאת אלגר עליו זכה בפרס "גרמופון". הוא המשיך והקליט את רוב הקונצ'רטי לכינור מאת ויוואלדי. ב-1989 הקליט את היצירה ארבע העונות מאת ויוואלדי, יחד עם התזמורת הקאמרית האנגלית. תקליט זה נמכר בלמעלה מ-2 מיליון עותקים ברחבי העולם והיה להקלטה הקלאסית הנמכרת ביותר מאז ומעולם, ואף נכנס לספר השיאים של גינס. בתקופה זו הרבה קנדי להופיע על במות והופיע בין היתר בארמון בקינגהאם. סגנונו של קנדי הוא תוסס, וירטואוזי ורענן והופעותיו דומות להופעות של מוזיקת רוק יותר מאשר לקונצרטי מוזיקה קלאסית. בשנת 1991 כתב ביוגרפיה בשם *Always Playing* (תמיד מנגן) והודיע שיחדל מהופעות. חמש שנים לאחר מכן חזר להופעות ענק, מלווה באהדה רבה.

ב-1997 זכה בפרס על תרומה יוצאת מגדר הרגיל למוזיקה הבריטית במסגרת פרסי המוזיקה הבריטית (ה-BRIT). ב-1999 הקליט בחברת "סוני קלאסיק" את התקליט *The Kennedy Experience*, יצירה בת שישה פרקים לשני צ'לי, אבוב, שתי גיטרות, חליל, קונטרבס וגיטרה חשמלית מסוג דוברו, המושפעת משיריו של ג'ימי הנדריקס. כמו כן הקליט באותה שנה תקליט של דואטים עם נגן הצ'לו לין הארל.

ב-27 בנובמבר 2000 הצטרף ללהקת הרוק המי (The Who) ברויאל אלברט הול לנגינת סולו כינור בשיר *Baba O'Riley*. כמו כן שיתף פעולה עם הזמרת קייט בוש.

ב-2005 הקליט קנדי אלבום ג'אז בחברת בלו נוט בניו יורק יחד עם רון קרטר בבס, ג'ק דז'ונט בתופים וג'ו לובאנו בסקסופון, כולם מוזיקאי ג'אז מן השורה הראשונה והצהיר שמחצית מזמנו תוקדש מאותו מועד ואילך למוזיקת ג'אז. באותה שנה הקליט את *The Doors Concerto*, קונצ'רטו המושפע מן המוזיקה של להקת הדלתות. מאז הוא מופיע ומקליט מוזיקת כליזמר עם הלהקה הפולנית קרוקה (קרקוב ביידיש), למשל בתקליט *East Meets East*.

חייו האישיים ודעותיו הפוליטיות
------------------------------

לקנדי ילד מבת-זוגו לשעבר המתגוררת בעיר מלוורן שבווסטר, אנגליה (אותה כינה בריאיון לנעם בן זאב "העיר הכי משעממת בעולם"). קנדי מחלק את זמנו בין לונדון לקרקוב, עיר הולדתה של אשתו אניישקה.

קנדי מבקר את המקצועיות של רוב התזמורות הקלאסיות באנגליה ואת הממסד הקלאסי הבריטי. זה, מצידו, מוקיע את קנדי על היותו "פאנקיסט" לא רציני שהופך את העיסוק במוזיקה לקרקס להמונים. קנדי אכן טוען שהוא בעד פתיחת העולם הקלאסי האריסטוקרטי, שהוקם, לדבריו "רק כדי שהמשרתים לא יבינו", להמון.

למרות התקרבותו למקורותיו היהודיים וביקוריו בישראל, קנדי הוא מבקר חריף של מדיניותה של מדינת ישראל. בשנת 2007 כינה בריאיון לכתב הארץ נעם בן זאב את הקמת גדר ההפרדה "התנהגות ברברית" ו"אפרטהייד" שנועדה להעניש עונש קולקטיבי את העם הפלסטיני.

לקריאה נוספת
------------

* **Always Playing**, London 1992, מסת"ב 978-0312072346

קישורים חיצוניים
----------------

ויקישיתוף מדיה וקבצים בנושא **נייג'ל קנדי** בוויקישיתוף
* 

* אתר האינטרנט הרשמי של נייג'ל קנדי (באנגלית)
* נייג'ל קנדי, ברשת החברתית פייסבוק

* נייג'ל קנדי, ברשת החברתית אינסטגרם

* נייג'ל קנדי, סרטונים בערוץ היוטיוב

* נייג'ל קנדי, ברשת החברתית Goodreads

* נייג'ל קנדי, במסד הנתונים הקולנועיים IMDb (באנגלית)

* נייג'ל קנדי, באתר AllMovie (באנגלית)

* נייג'ל קנדי, באתר Rotten Tomatoes (באנגלית)

* נייג'ל קנדי, במסד הנתונים הקולנועיים KinoPoisk (ברוסית)

* נייג'ל קנדי, באתר אייטונס (באנגלית)

* נייג'ל קנדי, באתר ספוטיפיי

* נייג'ל קנדי, באתר סאונדקלאוד (באנגלית)

* נייג'ל קנדי, באתר Last.fm (באנגלית)

* נייג'ל קנדי, באתר AllMusic (באנגלית)

* נייג'ל קנדי, באתר MusicBrainz (באנגלית)

* נייג'ל קנדי, באתר דיזר

* נייג'ל קנדי, באתר Discogs (באנגלית)

* נייג'ל קנדי, באתר Songkick (באנגלית)

* נייג'ל קנדי, באתר Genius

* נייג'ל קנדי, באתר SecondHandSongs

* נייג'ל קנדי, באתר בנדקמפ

* נייג'ל קנדי, באתר בילבורד (באנגלית)

* נייג'ל קנדי, באתר טיידל (באנגלית)
* דיסקוגרפיה ב-EMI (באנגלית)
* דיסקוגרפיה בסוני קלאסיק (באנגלית)
* ראיון טלוויזיה מ-2008 (באנגלית) (דורש התקנת Microsoft Silverlight)
* שירות ynet, נייג'ל קנדי יופיע בישראל, באתר ynet, 18 באוגוסט 2002
* נועם בן זאב, נייג'ל קנדי וקלוד ברתלמי בפסטיבל הבינלאומי ה-11 למוזיקה במזרח ירושלים, באתר הארץ, 17 ביולי 2007
* נועם בן זאב, לא עוצר במחסום מוצארט, באתר הארץ, 24 ביולי 2007 - ראיון מקיף

הערות שוליים
------------

1. ↑  ביוגרפיה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263621905171
* BNE: XX1617233
* BnF: cb123807356 (data)
* GND: 119072203
* ISNI: 0000 0001 1476 7198
* LCCN: n85170511
* MusicBrainz: 2171e02c-e6c5-4109-85b7-ce4f13576a36
* NKC: xx0073095
* NLP: a0000002566646
* NTA: 070910693
* SELIBR: 212486
* SUDOC: 032859287
* VIAF: 85776443
* WorldCat: lccn-n85170511

 |